Balke, splinters en die heksejag op oud-polisiemanneAhmed Timol (Foto: Zetaboards.com) ŉ Onlangse hofuitspraak deur regter Billy Mothle dat die anti-apartheidsaktivis Ahmed Timol van die dak of uit ŉ vertrek van John Vorster-plein gestamp is, kan lei tot ŉ moontlike heksejag op verskeie polisie- of veiligheidsbeamptes wat tydens die apartheidsjare (of dan Nasionale Party-bewind) diens gelewer het. Die Mabelane-familie het ook intussen na vore getree en gevra dat die dood van Matthews Mabelane ondersoek word. Onmiddellik moet daar gemeld word dat daar nie onsimpatiek gestaan word teenoor families wat hulle geliefdes verloor het nie. Dit moet egter uitgewys word dat daar reeds ŉ proses was waartydens daar na antwoorde gesoek is, gepoog is om slagoffers se waardigheid te herstel en aansoeke om amnestie oorweeg is. Die proses het in 1996 afgeskop en is deur die Waarheids- en versoeningskommissie (WVK) gelei. Die nasionale vervolgingsgesag (NVG) se eenheid vir misdrywe voortspruitend uit die WVK gaan volgens mediaberigte drie sake ondersoek waarvan Timol s’n die eerste was. ŉ Volgende saak wat moontlik ondersoek gaan word is dié van dr. Neil Aggett wat homself glo in 1982 in die John Vorster-polisiekantoor gehang het. Die WVK se bevinding in 1998 was dat lt. Stephen Whitehead en maj. Arthur Cronwright vir Aggett gemartel het. Cronwright is intussen dood en sou die vervolging voortgaan, sal Whitehead alleen tereg staan. Dit is belangrik om te vermeld dat die bejaarde polisiemanne wat nou vervolging in die gesig staar, vir hulle eie regskoste moet betaal aangesien die polisie weier om dit te doen. Dit beteken dat ŉ voormalige polisieman wie se meeste kollegas dood is deur die NVG voor die hof gedaag kan word om verantwoording te doen vir ŉ voorval wat in sommige gevalle tot 40 jaar gelede gebeur het. Dit is ook belangrik om uit te wys dat die beplande vervolgings wat die nasionale vervolgingsgesag se eenheid vir misdrywe voortspruitend uit die WVK beplan, blykbaar nie gemik gaan wees op diegene wat aan die sogenaamde bevrydingsbewegings verbonde was nie. Daar kan dus met reg gevra word of families van slagoffers wat weens Umkhonto we Sizwe se bomme in Kerkstraat, Amanzimtoti, Durban, by die Johannesburgse landroshof en ander plekke se berusting dan ligter weeg. Dit blyk verder nie dat diegene wat by Kamp Quatro in Angola gemartel is geregtigheid kan verwag nie. Dit wil ook nie voorkom of Siphiwe Nyanda, wat in die dokumentêre rolprent Tainted Heroes erken het dat hy betrokke was by die plant van landmyne, wat onskuldige burgers geteiken het, binnekort in die beskuldigdebank sal sit nie. Daar moet met groot omsigtigheid te werk gegaan word wanneer ons hou vir hou begin speel oor Suid-Afrika se geskiedenis. Wanneer die NVG besluit om bejaarde polisiemanne in die beskuldigdebank te plaas sal hulle met reg met die vraag gekonfronteer word: Wat van die moordenaars van die talle burgerlikes wat aan die hande van ANC-terreurdade gesterf het? Die onskuldige ma’s en kinders wat met motor- en asblikbomme geteiken is, die IVP-ondersteuners in KwaZulu-Natal wat uitgemoor is en die slagoffers in townships wat met ŉ brandende band om die nek vermoor is. Waar is diegene wat daarby betrokke was – nie net die bomplanter nie, maar ook die bevelvoerder wat homself vandag in ŉ top regeringsposisie bevind? Die NVG moet diep gaan besin of hierdie hernieude aanslag op oudpolisiebeamptes gaan help om versoening in Suid-Afrika te bevorder en of dit eerder tot verdere polarisering sal lei.